**NÁRODNÁ RADA SLOVENSKEJ REPUBLIKY**

VII. volebné obdobie

Návrh

**zákon**

z ... 2019,

**ktorým sa dopĺňa zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení zákona č. 581/2004 Z. z., zákona č. 538/2005 Z. z., zákona č. 539/2005 Z. z., zákona č. 570/2005 Z. z., zákona č. 250/2007 Z. z., zákona č. 326/2007 Z. z., zákona č. 85/2008 Z. z., zákona č. 245/2008 Z. z., zákona č. 384/2008 Z. z., zákona č. 448/2008 Z. z., zákona č. 400/2009 Z. z., zákona č. 568/2009 Z. z., zákona č. 48/2011 Z. z., zákona č. 388/2011 Z. z., zákona č. 32/2013 Z. z., zákona č. 307/2014 Z. z. a zákona č. 378/2015 Z. z. sa dopĺňa takto:

1. V § 2a ods. 11 písm. d) sa za slovo „aj“ vkladajú slová „odmietnutie primeraných úprav,“.
2. § 2a sa dopĺňa odsekom 12, ktorý znie:

„(12) Primeranými úpravami sú nevyhnutné a adekvátne zmeny a prispôsobenie, ktoré nepredstavujú neúmerné alebo nadmerné zaťaženie a ktoré sa robia, ak si to vyžaduje konkrétny prípad, s cieľom zabezpečiť osobám so zdravotným postihnutím využívanie alebo uplatňovanie všetkých ľudských práv a základných slobôd na rovnakom základe s ostatnými; tým nie je dotknuté ustanovenie § 7.“.

**Čl. II**

 Tento zákon nadobúda účinnosť 1. januára 2020.